Diari Oficial de la Generalitat Valenciana


Sumari del DOGV 4258, del 28-05-2002 (2002/5520)

ORDE de 15 de maig de 2002, de la Conselleria de Cultura i Educació, per la qual s'establixen les normes que han de regir els processos electorals de les federacions esportives de la Comunitat Valenciana.
------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2002/05/15/(1)/dof/vci/html**

### Dades del document

Número de DOGV
:   4258

Data del DOGV
:   28-05-2002

Secció del DOGV
:   I. DISPOSICIONS GENERALS

Número del document
:   2002/5520


Data del document
:   15-05-2002

Organisme emissor
:   Conselleria de Cultura i Educació

Tipus de document
:   Ordre

Anàlisi jurídica

 Descriptors 

:   * legislació
    * esport
    * reglament intern
    * associació
    * organització esportiva
    * eleccions

ORDE de 15 de maig de 2002, de la Conselleria de Cultura i Educació, per la qual s'establixen les normes que han de regir els processos electorals de les federacions esportives de la Comunitat Valenciana. [2002/X5520]
  
La Llei 4/1993, de 20 de desembre, de l'Esport de la Comunitat Valenciana, conceptua les federacions esportives com a associacions privades sense ànim de lucre, amb personalitat jurídica i capacitat d'obrar, i els atribuïx per delegació funcions públiques de caràcter administratiu. També regula la seua estructura interna, i establix com a òrgans mínims de representació i govern, l'assemblea general, el president i la junta directiva.
  
Esta llei establix que l'elecció de l'assemblea general s'efectuarà per mitjà de sufragi lliure, igual, directe i secret, entre els components federats de tots els estaments de la seua modalitat esportiva, d'acord amb els percentatges que reglamentàriament s'establisquen; i l'elecció del president per mitjà de sufragi lliure, igual i secret, per i entre els membres de l'assemblea general.
  
Així mateix, l'article 37 de la Llei 4/1993, establix en l'apartat 2 que ?per a l'elecció dels seus òrgans, les federacions esportives realitzaran els processos electorals d'acord amb el seu propi reglament electoral, dins dels terminis i d'acord amb la normativa que a l'efecte dispose l'administració esportiva autonòmica?.
  
D'altra banda, el Decret 60/1998, de 5 de maig, del Govern Valencià, pel qual es regulen les federacions esportives de la Comunitat Valenciana (DOGV núm. 3246 de 20.05.1998), desenrotlla l'organització i el funcionament d'estes, i indica que l'assemblea general i el president seran elegits amb caràcter ordinari cada quatre anys, coincidint amb la mitat dels períodes olímpics.
  
En virtut d'això, i de conformitat amb el que disposa l'article 35 de la Llei 5/1983, de Govern Valencià; la Llei 4/1993, de l'Esport; i el Decret 60/1998, del Govern Valencià, pel qual es regulen les federacions esportives de la Comunitat Valenciana.
  
ORDENE
  
Capítol I
  
 Disposicions generals
  
Article 1. Objecte i terminis de convocatòria de les eleccions
  
1.1 L'objecte de la present orde és la regulació dels processos electorals en les federacions esportives de la Comunitat Valenciana per a l'elecció d'assemblea general i president.
  
1.2 Les federacions esportives constituïdes i inscrites en el Registre d'Entitats Esportives de la Comunitat Valenciana hauran de procedir a la convocatòria d'eleccions de la seua assemblea general i president en els termes prevists en els seus respectius reglaments electorals i de conformitat amb les normes i terminis establits en la present orde.
  
1.3 Els processos electorals hauran de concloure abans del 31 de desembre de 2002.
  
Article 2. Reglament electoral
  
2.1 Les actuals juntes directives de les federacions esportives de la Comunitat Valenciana elaboraran el corresponent reglament electoral, i el presentaran abans del 30 de juny de 2002 a la Direcció General de l'Esport per al seu informe i aprovació.
  
2.2 Els presidents de les federacions convocaran la seua respectiva assemblea general, que haurà de reunir-se amb caràcter extraordinari abans del dia 31 de juliol de 2002 per a ratificar el reglament electoral, elegir per sorteig la Junta Electoral Federativa i procedir a la dissolució de l'assemblea general.
  
2.3 Les federacions comunicaran a la Direcció General de l'Esport la data de realització de l'assemblea general extraordinària en el termini màxim de 48 hores des de la seua convocatòria.
  
2.4.Després de la dissolució de l'assemblea general, la junta directiva passarà a constituir-se en comissió gestora.
  
2.5 L'acta de l'assemblea haurà de remetre's a la Direcció General de l'Esport en el termini dels tres dies següents a la realització de l'assemblea.
  
2.6 En el cas que l'assemblea general introduïsca modificacions en el reglament electoral, estes hauran de presentar-se novament davant la Direcció General de l'Esport per a la seua aprovació en el termini de tres dies, i es delega en la comissió gestora la facultat per a fer les adaptacions que se li indiquen per aquella.
  
Article 3. Contingut del reglament electoral
  
3.1 El reglament electoral haurà de regular les següents qüestions:
  
a) Requisits per a ser elector i elegible.
  
b) Circumscripcions electorals.
  
c) Requisits, terminis, presentació i proclamació de candidatures.
  
d) Sistema de votacions.
  
e) Composició, forma de constitució, funcionament i competències de les meses electorals.
  
f) Composició, forma de constitució, funcionament i competències de la Junta Electoral Federativa.
  
g) Vot per correu.
  
h) Calendari electoral.
  
i) Cens electoral.
  
j) Composició de l'assemblea i distribució dels seus membres per estaments, circumscripcions i modalitats, si és procedent.
  
k) Ubicació dels llocs d'exposició del cens, candidatures, meses electorals i Junta Electoral Federativa.
  
3.2 Este contingut haurà de referir-se tant a les eleccions a l'assemblea general com a l'elecció de president.
  
3.3 La regulació de les qüestions relatives als apartats h), i), j) i k) i qualssevol altres qüestions que siguen específiques de cada federació es presentaran en forma d'annexos al text del reglament electoral.
  
Article 4. Dates hàbils i inhàbils
  
4.1 En el procés electoral, seran considerats inhàbils, a efectes de còmput de terminis del calendari i presentació de recursos o reclamacions, els dissabtes, diumenges i festius, així com el mes d'agost.
  
4.2 Els dies fixats per a l'elecció de membres de l'assemblea general i president de la federació, hauran de ser, preferentment, dissabte , diumenge o festiu, i compatibles amb les competicions oficials de la federació.
  
4.3 Als efectes del calendari electoral, es computaran com a diumenges i festius els arreplegats en el calendari laboral per a l'any 2002, aprovat pel Decret 157/2001, de 15 d'octubre, del Govern Valencià (DOGV núm. 4109, de 18.10.2001).
  
Article 5. La Junta Electoral Federativa. Composició, funcionament i competències.
  
5.1 La Junta Electoral Federativa estarà integrada per tres membres, elegits per sorteig per l'assemblea general, entre persones que hauran de complir els següents requisits:
  
a) Figurar en el cens electoral en els estaments de persones físiques o ser membre d'un club o entitat que figure censat.
  
b) Ser major de 18 anys i menor de 65 anys.
  
c) Tindre el títol de Batxillerat Superior o equivalent.
  
d) Presentar la seua sol·licitud per a ser membre de la Junta Electoral davant la federació corresponent.
  
e) No presentar-se com a candidat a membre de l'assemblea general.
  
5.2 Des de la data de l'entrada en vigor d'esta orde i fins al dia anterior a la realització de l'assemblea general prevista en l'article 2.2 d'esta, les persones que reunisquen els anteriors requisits podran presentar la seua sol·licitud per a ser membres de la Junta Electoral Federativa.
  
5.3 En l'acte del sorteig es designaran, a més, el nombre de suplents que s'haja fixat en el reglament electoral, per a supòsits de malaltia o qualsevol altra causa excepcional.
  
5.4 En el cas que no s'hagueren presentat candidats que feren possible el compliment del que disposen els paràgrafs anteriors, estos podran ser directament designats per l'assemblea general d'entre persones que figuren en el cens electoral i estiguen domiciliades en la circumscripció electoral de la seu oficial de la federació autonòmica. Estes persones hauran de complir els requisits establits en l'article 5.1, excepte presentar la seua sol·licitud, que hauran de substituir per l'acceptació del seu càrrec com a membre de la Junta Electoral Federativa.
  
5.5 La designació dels components de la Junta Electoral Federativa podrà ser impugnada, en el termini de dos dies hàbils, davant el Comité Valencià de Disciplina Esportiva.
  
5.6 La Junta Electoral Federativa podrà estar assistida per un llicenciat en dret.
  
5.7 Els membres de la Junta Electoral Federativa elegiran, d'entre ells, un president i un secretari. La seua composició es comunicarà a la Direcció General de l'Esport en el termini dels tres dies següents a la seua elecció.
  
5.8 La Junta Electoral Federativa tindrà com a funcions principals les de vetlar pel bon orde en el procés electoral i conéixer i resoldre les reclamacions i incidències que es produïsquen durant el procés electoral, i especialment sobre:
  
- Cens electoral
  
- Presentació i proclamació de candidats
  
- Proclamació de membres de l'assemblea general
  
- Homologar paperetes de vot
  
- Vot per correu: anotació, certificat, etc.
  
- Qualsevol altra qüestió que afecte directament la realització de les eleccions i els seus resultats.
  
5.9 Les decisions de les juntes electorals federatives es prendran per majoria de vots i es publicaran en el tauler d'anuncis de la seu oficial de la federació i de les delegacions federatives, així com en les seccions d'esports de les direccions territorials de la Conselleria de Cultura i Educació.
  
5.10 En tots els tràmits del procés electoral en què haja d'actuar la Junta Electoral Federativa, s'alçarà la corresponent acta, que serà firmada com a mínim per dos dels seus membres.
  
5.11 La Junta Electoral Federativa haurà de conservar tota la documentació relativa al procés electoral fins a la seua finalització total.
  
5.12 La duració del mandat de la Junta Electoral Federativa serà de quatre anys.
  
Article 6. El Comité Valencià de Disciplina Esportiva
  
6.1 El Comité Valencià de Disciplina Esportiva, d'acord amb l'article 83 de la Llei de l'Esport de la Comunitat Valenciana, té la competència per a conéixer i resoldre els recursos que s'interposen contra les decisions de les juntes electorals federatives, i les seues decisions esgoten la via administrativa.
  
6.2 Els membres del Comité Valencià de Disciplina Esportiva no podran formar part de cap Junta Electoral Federativa, ni ser candidats a membre de cap assemblea general.
  
6.3 El termini per a presentar recursos electorals davant el Comité Valencià de Disciplina Esportiva serà el que es fixe en el calendari de cada reglament electoral.
  
Article 7. Publicitat i difusió de les eleccions
  
7.1 La Generalitat Valenciana, a través de la Direcció General de l'Esport, garantirà la publicitat de les eleccions federatives inserint, en almenys dos periòdics en cada província, una ressenya amb informació del procés electoral de cada federació.
  
7.2 Les comissions gestores de les federacions esportives de la Comunitat Valenciana hauran de remetre a totes les entitats esportives que figuren en el cens electoral, la convocatòria d'eleccions i el calendari electoral per a la seua exposició pública en la seu social de cada club o entitat federada, una vegada aprovat definitivament el reglament electoral.
  
7.3 Les comissions gestores hauran de facilitar a cada candidat que ho sol·licite i per a la seua campanya electoral una còpia del cens electoral del seu estament i circumscripció corresponent, bé en llistats o bé en suport apte per al seu tractament informàtic, incorporant, si és viable, els domicilis dels censats. En cas d'impossibilitat, es facilitarà als candidats l'accés a esta informació.
  
7.4 Tota la informació que faciliten les comissions gestores haurà de ser utilitzada exclusivament pels candidats per als fins electorals prevists en la present orde.
  
7.5 Aquelles federacions que disposen de pàgina web en Internet podran inserir en esta els texts del cens electoral, el calendari electoral i el reglament electoral.
  
7.6 La campanya electoral acaba a les zero hores del dia anterior a les votacions, per la qual cosa a partir d'este moment els candidats no podran fer cap tipus de campanya electoral.
  
Capítol II
  
Eleccions a l'assemblea general
  
Article 8. Cens electoral
  
8.1 El cens de les eleccions a l'assemblea general contindrà la relació de tots els que tinguen la condició d'electors d'acord amb l'article 14 de la present orde, i estarà integrat pels següents estaments:
  
1. Entitats esportives: les entitats esportives que a la data de publicació de la present orde en el Diari Oficial de la Generalitat Valenciana (DOGV) complisquen els dos requisits següents:
  
a) Estar inscrita o anotada en el Registre d'Entitats Esportives de la Comunitat Valenciana, i
  
b) Estar adscrita a la federació corresponent a través de llicència o inscripció en vigor.
  
2. Esportistes: Tindre llicència en vigor a la data de la publicació d'esta orde i ser major de 16 anys el dia de la convocatòria de les eleccions.
  
3. Tècnics entrenadors: Tindre llicència en vigor a la data de la publicació d'esta orde i ser major de 16 anys el dia de la convocatòria de les eleccions.
  
4. Jutges-àrbitres: Tindre llicència en vigor en la data de la publicació d'esta orde i ser major de 16 anys el dia de la convocatòria de les eleccions.
  
5. Altres estaments: Tindre llicència o inscripció en vigor en la data de la publicació d'esta orde i en el cas de ser persones físiques, ser major de 16 anys el dia de la convocatòria de les eleccions.
  
8.2 S'inclouran en el cens d'entitats esportives, les que hagen sol·licitat la seua inscripció o anotació en el Registre d'Entitats Esportives de la Comunitat Valenciana amb anterioritat a la publicació de l'orde en el DOGV i estiguen pendents de resolució, sempre que no s'haja produït una paralització de l'expedient per causes imputables als interessats.
  
Article 9. Confecció, exposició i reclamacions al cens electoral
  
9.1 Cada federació confeccionarà el seu cens electoral separant-lo per circumscripcions electorals, on hauran de figurar per separat els diferents estaments federatius.
  
9.2 En els censos d'estaments de persones físiques haurà de figurar necessàriament el nom i els cognoms de l'elector.
  
9.3 En el cens de l'estament d'entitats esportives i al costat del nom de cada entitat, haurà de figurar el nom i els cognoms de la persona que podrà exercir el dret a vot.
  
9.4 En el cas que la persona el nom de la qual apareix al costat de l'entitat no en siga el president, o este decidisca que siga una altra persona qui exercisca el dret a vot el dia de les votacions, s'haurà d'acreditar durant el període de presentació de reclamacions al cens electoral davant la Junta Electoral Federativa, la personalitat del president, o si és procedent, la designació pel president de l'entitat de la persona que exercirà el dret a vot, d'acord amb el que disposa l'article 14 d'esta orde. En este últim supòsit, s'haurà d'adjuntar el certificat el model del qual figura com a annex I a la present orde.
  
9.5 Una vegada resoltes les reclamacions al cens electoral i aprovat definitivament este, no es podrà designar una altra persona que exercisca el dret de vot en nom d'una entitat esportiva.
  
9.6 S'entendrà per nom de l'entitat, la denominació oficial arreplegada en el Registre d'Entitats Esportives de la Comunitat Valenciana.
  
9.7 Els censos s'exposaran en els llocs que fixe el reglament electoral de cada federació i en les seccions d'esports de les direccions territorials de la Conselleria de Cultura i Educació, síties en:
  
- Alacant: Centre de l'Esport, c/ Jaume Segarra, 6
  
- Castelló de la Plana: avinguda del Mar, 23
  
- València: carrer Avellanes, 14
  
9.8 Les reclamacions sobre el cens electoral hauran de presentar-se necessàriament durant els dies prevists en el calendari electoral, en la seu oficial de cada federació autonòmica, en les seues delegacions o en qualssevol altres llocs que fixe el reglament electoral respectiu, bé personalment, per correu, telegrama, fax o per qualsevol altre mitjà que permeta a l'òrgan decisor tindre constància de la reclamació dins dels terminis fixats en el calendari electoral.
  
9.9 Les reclamacions que s'hagen presentat per qualsevol mitjà dels prevists en l'article 9.8, només s'admetran si es reben dins del termini establit en el calendari electoral per a la presentació de reclamacions.
  
9.10 En el mateix acte d'interposició de les reclamacions o recursos pertinents, els interessats hauran d'aportar les proves i al·legacions que estimen convenients perquè la Junta Electoral Federativa corresponent o, si és procedent, el Comité Valencià de Disciplina Esportiva, puguen resoldre dins dels terminis prevists en el calendari electoral.
  
Article 10. Circumscripcions electorals i nombre de membres de l'assemblea
  
10.1 Serà circumscripció electoral cada una de les províncies de la Comunitat Valenciana, sempre que hi haja en esta implantació de la modalitat esportiva corresponent.
  
10.2 El nombre total de representants de l'assemblea no podrà ser superior al fixat en els estatuts i s'establirà en el reglament electoral, llevat que, per existir en una federació menys de vint entitats esportives en tota la Comunitat Valenciana, cada una d'elles tinga dret a tindre un representant en l'assemblea, i això condicione el nombre total de membres d'esta, d'acord amb els percentatges per estaments que estatutàriament estiguen establits.
  
Article 11. Distribució de l'assemblea
  
11.1 La distribució del nombre total de membres de l'assemblea per estaments i circumscripcions, serà la que resulte d'aplicar els percentatges estatutàriament establits al nombre de membres que efectivament estiguen censats en cada estament i circumscripció electorals.
  
11.2 En les federacions en què existisca reconeguda més d'una modalitat esportiva, la distribució es realitzarà amb criteris de proporcionalitat en funció del nombre de llicències i inscripcions federatives, i totes les modalitats hauran de tindre representació en l'assemblea.
  
Article 12. Calendari electoral d'eleccions a l'assemblea general
  
El calendari electoral s'ajustarà als següents terminis mínims:
  
Eleccions a l'assemblea general
  
Dia 0. Convocatòria d'eleccions i publicació del reglament electoral, cens, calendari i la resta d'annexos.
  
Dia 1. Constitució de les juntes electorals federatives.
  
Dies 2 a 11. Termini d'exposició del reglament electoral, cens electoral i la resta d'annexos, així com de presentació de reclamacions a estos davant la Junta Electoral Federativa.
  
Dies 12. Resolució de reclamacions al cens electoral per la Junta Electoral Federativa.
  
Dies 13 i 14. Presentació de possibles recursos davant el Comité Valencià de Disciplina Esportiva.
  
Dia 15. Resolució de recursos pel Comité Valencià de Disciplina Esportiva.
  
Dies 16 a 19. Termini de presentació de candidatures per als diferents estaments de l'assemblea general.
  
Sorteig públic d'elecció de membres de les meses electorals i notificació als interessats.
  
Dia 20. Publicació de les candidatures presentades en els llocs prevists en el reglament electoral.
  
- Des d'este dia fins a el 5t dia anterior al dia de la votació, termini per a sol·licitar la documentació relativa al vot per correu.
  
Dies 21 i 22. Presentació de reclamacions a les candidatures presentades davant la Junta Electoral Federativa.
  
Dia 23. Resolució de les reclamacions i proclamació de candidats per la Junta Electoral Federativa.
  
Dies 24 i 25. Presentació de possibles recursos davant el Comité Valencià de Disciplina Esportiva.
  
Dia 26. Resolució de recursos pel Comité Valencià de Disciplina Esportiva.
  
Dia 27. Finalització del termini per a la sol·licitud de la documentació relativa al vot per correu; homologació de paperetes i sobres i comunicació de les persones designades com a interventors.
  
Dia 32. Constitució de la Mesa Electoral i realització de les votacions. Haurà de ser, preferentment, dissabte vesprada, diumenge o festiu, el dia fixat per a estes, i compatible amb l'activitat esportiva de la federació.
  
Dia 33 o dia següent a la realització d'eleccions. Publicació provisional dels resultats electorals.
  
Dies 34 i 35 o dos dies següents a la finalització del termini anterior. Termini de presentació de possibles reclamacions davant la Junta Electoral Federativa.
  
Dia 36 o dia següent a finalització del termini anterior. Resolució de reclamacions per la Junta Electoral Federativa.
  
Dies 37 i 38 o dos dies següents a la finalització del termini anterior. Presentació de possibles recursos davant el Comité Valencià de Disciplina Esportiva.
  
Dia 40. Resolució de recursos pel Comité Valencià de Disciplina Esportiva.
  
Dia 41. Proclamació definitiva dels candidats electes i publicació de la composició definitiva de l'assemblea.
  
Article 13. Presentació i proclamació de candidatures
  
13.1 En els estaments de persones físiques, la presentació de la corresponent candidatura, es realitzarà per mitjà d'escrit firmat pel candidat, dirigit a la Junta Electoral Federativa i s'entregarà o remetrà dins del termini previst a l'efecte en el reglament electoral, en la seu oficial de la federació autonòmica, en les seues delegacions o en qualsevol dels llocs que fixe el reglament electoral.
  
En el citat escrit es farà constar la condició d'elegible per un estament i una circumscripció determinats, i s'hi haurà d'acompanyar fotocòpia del document nacional d'identitat.
  
13.2 En l'estament d'entitats esportives, la presentació de la corresponent candidatura haurà de realitzar-se per mitjà de certificat, segons el model que figura com a annex II, expedit pel secretari amb el vistiplau del president i el segell del club. Haurà de figurar en el certificat, a més del nom del club candidat, el nom de la persona membre del club i major d'edat que representarà el club en l'assemblea general, en cas de ser elegit.
  
13.3 La presentació de la candidatura podrà realitzar-se personalment, per correu, telegrama, fax o per qualsevol altre mitjà que permeta tindre constància de la recepció del document que es tracte dins dels terminis prevists en el calendari electoral. Les candidatures remeses per qualsevol mitjà dels citats només seran admeses si es reben dins del termini establit per a la presentació de candidatures.
  
13.4. La Junta Electoral Federativa podrà efectuar les comprovacions que estime oportunes per a verificar el compliment dels requisits exigits i procedirà a la publicació de les llistes provisionals de candidats elegibles en els terminis prevists en el calendari electoral.
  
13.5 Contra les llistes provisionals de candidats elegibles podran presentar-se reclamacions per escrit, dirigides a la Junta Electoral Federativa, que es presentaran en els llocs que fixe el reglament electoral, personalment o a través dels mitjans prevists en l'article 13.3.
  
13.6 Les reclamacions en matèria electoral, presentades per qualsevol mitjà, només seran admeses si es reben dins del termini establit en el calendari electoral per a la presentació de reclamacions.
  
Article 14. Requisits per a ser elector
  
14.1 En els estaments de persones físiques (esportistes, tècnics-entrenadors i jutges-àrbitres), l'exercici del dret a vot és personal i indelegable, per la qual cosa només podran ser electors les persones majors de 16 anys el dia la convocatòria d'eleccions, que figuren en el cens electoral de l'estament corresponent.
  
14.2 Les persones físiques que figuren censades en diversos estaments podran exercir el dret a vot en cada un d'ells.
  
14.3 En l'estament d'entitats esportives l'exercici del dret a vot correspon a l'entitat com a persona jurídica, que l'exercirà a través del seu president o persona designada a l'efecte, que haurà de ser membre del club i major d'edat. En qualsevol cas, el nom i cognoms ha de figurar específicament en el cens electoral al costat del nom de l'entitat
  
14.4 Si la persona que exercirà el dret a vot no coincidix amb la que figura en el cens electoral, l'entitat haurà de presentar, dins del termini de presentació de reclamacions al cens que establisca el reglament electoral, la documentació procedent per a tramitar la corresponent rectificació i/o certificat expedit pel secretari de l'entitat amb el vistiplau del president i segell del club, el model del qual figura com a annex I d'esta orde.
  
14.5 Cada entitat només podrà presentar un certificat de designació amb constatació expressa del nom de la persona que podrà exercir el dret a vot del club, segons el model que figura com a annex I a esta orde. En cas de presentar-se més d'una persona, serà vàlida la primera que s'haguera presentat davant la Junta Electoral Federativa.
  
Article 15. Requisits per a ser elegible
  
15.1 En els estaments de persones físiques podran ser candidats a membres de l'assemblea general, les persones que complisquen els següents requisits:
  
a) Ser major d'edat el dia de la convocatòria d'eleccions.
  
b) Estar en ple ús dels drets civils.
  
c) No haver sigut inhabilitat per a l'acompliment de càrrec públic per sentència judicial ferma, o per a càrrec esportiu per resolució ferma dictada per un òrgan disciplinari en l'exercici de les seues competències.
  
d) Posseir llicència federativa en vigor, figurant en el cens electoral de l'estament corresponent.
  
15.2 En l'estament d'entitats esportives, podran ser candidats a membres de l'assemblea general les entitats esportives degudament legalitzades i adscrites a la federació, que presenten la seua candidatura davant la Junta Electoral Federativa, en els terminis i la forma establits en la present orde, i segons el model establit en l'annex II.
  
15.3 Les persones físiques designades per les entitats esportives perquè puguen exercir la seua representació en l'assemblea general hauran de ser membres del club, i reunir també els requisits establits en els apartats a), b) i c) de l'art. 15.1, així com qualsevol altre establit estatutàriament.
  
15.4 En el cas que algun candidat reunisca els requisits per a presentar-se com a tal per diferents estaments, només podrà presentar la seua candidatura per un d'ells.
  
Article 16. Interventors
  
16.1 Els candidats podran designar o actuar com a interventors en les meses electorals, cosa que hauran de sol·licitar per escrit a la Junta Electoral Federativa des del dia de presentació de la candidatura fins al quint dia anterior al de la votació.
  
16.2 La Junta Electoral Federativa acreditarà per mitjà de document corresponent, la condició d'interventor després de comprovar-ne la inscripció com a elector en la circumscripció corresponent.
  
16.3 Podran estar presents en la seu i les delegacions federatives corresponents, durant els dies del termini reglamentari per a la sol·licitud personal del vot per correu i firmaran l'acta diària de sol·licituds.
  
16.4 Podran assistir a la Mesa Electoral, participar en les deliberacions amb veu però sense vot i examinar les llistes del cens electoral per a comprovar el dret a vot de l'elector i la seua identitat, i concloses les votacions, firmaran l'acta de la sessió.
  
16.5 La Mesa Electoral i, en el cas previst en l'apartat 3 d'este article, el delegat federatiu corresponent, comprovaran la identitat dels interventors amb l'acreditació emesa per la Junta Electoral Federativa.
  
Article 17. Composició de les meses electorals
  
17.1 En cada circumscripció electoral es constituirà una mesa electoral per a l'elecció dels membres de l'assemblea dels diferents estaments, que estarà ubicada en els llocs que s'indique en el respectiu reglament electoral de cada federació.
  
17.2 La Junta Electoral Federativa designarà la composició de les diferents meses electorals, en les quals hauran d'estar representats els diferents estaments, i en tot cas un mínim de tres membres.
  
17.3 La designació es realitzarà per mitjà de sorteig públic entre els que figuren en el cens electoral, o siguen membres d'un club o entitat en què figure censat, siguen majors de 18 anys i menors de 65 anys, tinguen el títol de graduat escolar o equivalent i no tinguen la condició de candidats. La designació haurà de notificar-se als interessats amb almenys sis dies d'antelació a la data de realització de les votacions.
  
17.4 En el mateix sorteig hauran de designar-se cinc suplents per cada un dels components de la mesa.
  
17.5 El membre de major edat dels elegits per sorteig serà designat com a president de la Mesa Electoral i el més jove com a secretari, sent els altres vocals. En cas d'impossibilitat d'assistència, han de comunicar-ho a la Federació amb almenys 48 hores d'antelació a l'inici de les votacions.
  
17.6 No podran ser membres de les meses electorals, ni els candidats, ni els membres de les juntes electorals federatives.
  
Article 18. Competències de les meses electorals
  
18.1 Són competències de la Mesa Electoral:
  
a) Comprovar la identitat dels votants
  
b) Arreplegar la papereta de vot i depositar-la en l'urna
  
c) Procedir al recompte de vots
  
d) Alçar acta de la sessió, on constaran els vots emesos, els resultats, i les incidències i reclamacions si n'hi haguera, fent constar el nombre de vots obtinguts per cada candidat.
  
18.2 L'acta de la sessió serà subscrita per tots els membres de la Mesa Electoral, així com pels interventors, si n'hi haguera, i es remetrà posteriorment a la Junta Electoral Federativa.
  
Article 19. Constitució de les meses electorals
  
19.1 Les meses es constituiran amb almenys una hora d'antelació al començament de les votacions i el president estendrà l'acta de constitució de la mesa firmada per ell mateix, el secretari, els vocals i els interventors, si n'hi haguera. L'acta ha d'indicar necessàriament per quines persones queda constituïda la mesa, en concepte de membres d'esta.
  
19.2 En el cas de no poder constituir-se la mesa per la falta d'algun membre, es constituirà amb l'elector o electors que es troben presents i accepten esta comesa.
  
19.3 Estesa l'acta de constitució de la mesa, s'iniciarà la votació a l'hora fixada per a l'inici d'esta, i continuarà sense interrupcions fins a l'hora de finalització fixada en el calendari electoral, llevat que abans d'eixa hora haguera votat tot el cens en la seua integritat. La mesa haurà de comptar en tot moment amb, almenys, la presència de dos dels seus membres i romandrà oberta durant el temps fixat en el calendari electoral, que en cap cas podrà ser inferior a quatre hores.
  
19.4 En el cas que hi haguera vots per correu, la Junta Electoral ho comunicarà a la Mesa Electoral, que rebrà l'acta d'esta, amb els vots emesos i rebuts per correu, segons l'article 26.16, perquè la mesa anote en el cens aquells electors que hagueren exercit o sol·licitat esta modalitat de vot, que no podran exercir el seu vot personalment el dia de les eleccions.
  
Article 20. Funcionament de les meses electorals: votacions
  
20.1 La comissió gestora de les federacions posarà a disposició de les meses electorals les urnes necessàries per a portar a terme amb la màxima transparència el depòsit de les paperetes de vot el dia de les votacions. Les urnes hauran de ser de material compacte, cartó, vidre o un altre material resistent, preferentment transparent; i hauran d'estar en el moment de les votacions tancades i precintades.
  
20.2 En cada circumscripció electoral haurà d'existir una urna diferent per a cada un dels estaments elegibles i, si és procedent, modalitat esportiva.
  
20.3 Arribada l'hora oficial d'inici de les votacions, el president ho anunciarà amb les paraules ?Comença la votació- i se seguirà el següent procediment:
  
1) El secretari procedirà a comprovar la identitat dels votants per mitjà de DNI, passaport o permís de conduir en què aparega la fotografia de l'elector, encara que estiguen caducats, i s'assegurarà que no han emés el vot per correu.
  
2) L'elector manifestarà el seu nom i cognoms al president. El vocal o vocals comprovaran per l'examen del cens electoral el dret a votar de l'elector, així com la seua identitat, que es justificarà conforme al que preveu el paràgraf anterior.
  
3) A continuació, l'elector entregarà per la seua pròpia mà al president el sobre de votació tancat, qui, sense ocultar-los a la vista del públic, dirà en veu alta el nom de l'elector i depositarà en l'urna el sobre corresponent.
  
4) Els vocals, i si és procedent, els interventors que ho desitgen, hauran d'anotar, cada u en una llista numerada, el nom i cognoms dels votants, per l'orde en què emeten el seu vot.
  
5) Arribada l'hora de finalització de la votació, el president comunicarà en veu alta que es va a concloure la votació.
  
6) Acabada la votació personal, el secretari procedirà a l'obertura dels sobres de vot per correu i el president els introduirà en l'urna.
  
7) El president procedirà a introduir en l'urna els sobres que continguen les paperetes de vot remeses per correu, i la mesa verificarà que l'elector es troba inscrit en el cens i la resta de requisits.
  
8) A continuació votaran els membres de la Mesa Electoral.
  
9) Acabada la votació, els vocals, i si és procedent els interventors, firmaran les llistes numerades de votants, al marge de tots els fulls, i immediatament davall de l'últim nom inscrit.
  
Article 21. Escrutini en les meses electorals
  
Acabada la votació, començarà tot seguit l'escrutini, amb subjecció al següent procediment:
  
1) L'escrutini és públic i no se suspendrà excepte per causes de força major. El president de la mesa ordenarà l'expulsió del local de les persones que pertorben o entorpisquen el desenrotllament de les votacions.
  
2) L'escrutini es realitzarà extraient el president un a un els sobres de l'urna corresponent i llegint en veu alta el nom dels candidats votats. El president posarà de manifest cada papereta una vegada llegida als vocals.
  
3) És nul el vot emés en sobre o papereta diferent del model oficial o homologat d'acord amb l'article 22.4, així com l'emés en papereta sense sobre o en sobre que continga més d'una papereta de diferents candidatures. També serà nul el vot emés en papereta on es ressenyen més candidats que els corresponents a la modalitat, circumscripció i estament que es tracte.
  
4) Si el sobre conté més d'una papereta amb els mateixos candidats, es computarà com un sol vot vàlid.
  
5) Es considera en blanc, però vàlid, el sobre que no continga papereta o si no conté indicació a favor de cap dels candidats.
  
6) A continuació el president preguntarà si hi ha alguna protesta respecte a l'escrutini, i si no n'hi ha cap o després de resoldre les que hi haguera, anunciarà el resultat de l'escrutini, especificant en l'acta corresponent el nombre d'electors censats, nombre de votants, nombre de vots nuls, nombre de vots en blanc i nombre de vots obtinguts per cada un dels candidats presentats.
  
7) Així mateix, es consignaran sumàriament les reclamacions i protestes formulades si és procedent pels candidats o interventors i pels electors sobre les votacions i l'escrutini, així com les resolucions motivades de la mesa sobre elles i sobre qualsevol altre incident produït.
  
8) Les paperetes extretes de les urnes es destruiran en presència dels concurrents, amb excepció d'aquelles a què s'haguera negat validesa o que hagueren sigut objecte d'alguna reclamació, les quals s'uniran a l'acta i s'arxivaran amb ella, una vegada rubricades pels membres de la mesa.
  
9) Concloses les operacions anteriors, el president, el secretari i el vocal, i si és procedent, els interventors, firmaran l'acta de la sessió.
  
10) Tots els candidats i interventors tindran dret a obtindre una còpia de l'acta.
  
Article 22. Documentació electoral
  
22.1 La comissió gestora de cada federació posarà a disposició de les meses electorals i la Junta Electoral Federativa, els mitjans personals i materials necessaris per a l'exercici de les seues funcions.
  
22.2 En les eleccions a membres de l'assemblea general s'utilitzaran paperetes i sobres de votació d'acord amb el model oficial que s'acompanya com a annex III en esta orde.
  
22.3 Les paperetes destinades a l'elecció de membres de l'assemblea general, hauran de contindre el nom de la federació i l'estament corresponent, així com els espais suficients que permeten a l'elector votar, com a màxim, a tants candidats del seu respectiu estament com corresponguen elegir a la seua circumscripció electoral i, si és procedent, modalitat esportiva.
  
22.4 Els candidats que concórreguen a les eleccions podran confeccionar-se les paperetes i els sobres de votació, que hauran d'ajustar-se al model oficial, sol·licitant la seua homologació davant la Junta Electoral Federativa corresponent fins al quint dia anterior al de la votació.
  
22.5 Si s'hagueren interposat recursos contra la proclamació de candidats, la confecció de paperetes en eixa circumscripció i estament es posposarà fins a la resolució dels recursos.
  
Article 23. Sistema de votacions per a elecció de l'assemblea general
  
23.1 En les eleccions a tots els estaments el vot ha de ser lliure, igual, directe i secret.
  
23.2 Cada elector podrà votar com a màxim a tants candidats del seu respectiu estament, com corresponga elegir a la seua circumscripció electoral i, si és procedent, modalitat esportiva.
  
23.3 Seran elegits membres de l'assemblea, els candidats que obtinguen major quantitat de vots fins a cobrir el nombre total de representants elegibles.
  
23.4 Quan el nombre de candidats presentats per un estament determinat siga igual o inferior al nombre de membres que corresponen pel dit estament i circumscripció electoral, no se celebraran les eleccions en el dit estament, i els candidats es consideraran ja proclamats com a membres de l'assemblea.
  
Article 24. Empats en les votacions
  
En cas d'empat a vots entre dos o més candidats a membres de l'assemblea, la Junta Electoral Federativa resoldrà entre ells per orde preferent d'antiguitat en la federació. A estos efectes, l'antiguitat es computarà de la següent forma:
  
a) En els estaments de persones físiques s'atendrà al còmput total de temps de possessió de llicència federativa en l'estament corresponent.
  
b) En el cas d'entitats esportives, al còmput total de temps d'adscripció de l'entitat a la federació corresponent.
  
Article 25. Vacants en l'assemblea general
  
25.1 Els candidats que no hagueren resultat elegits membres de l'assemblea seran considerats suplents per orde de nombre de vots, per a cobrir eventuals baixes en el seu estament, circumscripció i, si és procedent, modalitat esportiva respectiva.
  
25.2 En l'estament d'entitats esportives, quan la persona física que va resultar designada com a representant de l'entitat elegida, mora, renuncie o deixe de complir els requisits de l'article 15.3, la dita entitat podrà designar una altra persona que la represente en l'assemblea general pel temps que reste de mandat en l'assemblea.
  
25.3 Només quan l'entitat esportiva deixe de complir els requisits de l'article 8 de la present orde, podrà considerar-se que ha causat baixa en el seu estament, i serà substituïda per l'entitat que figure com a suplent immediata.
  
25.4 La Junta Electoral Federativa elaborarà la relació de suplents que s'ordenarà segons el nombre de vots obtinguts per cada un d'ells.
  
Article 26. Vot per correu
  
26.1 Aquells electors que prevegen que en la data de la votació no podran exercir el seu dret de vot personalment, podran sol·licitar fer-ho per correu.
  
26.2 La sol·licitud del vot per correu implica la impossibilitat de poder votar personalment el dia de les votacions en la Mesa Electoral corresponent.
  
26.3 Per a poder exercir la modalitat de vot per correu, l'elector haurà de sol·licitar a la Junta Electoral Federativa, dins del termini previst a l'efecte en el calendari electoral, un certificat d'inscripció en el cens electoral, acompanyant a la sol·licitud fotocòpia del seu document nacional d'identitat, passaport o permís de conduir.
  
26.4 En el cas d'entitats esportives, la persona física que tinga dret a exercir el dret de vot en nom de l'entitat, pot utilitzar el mecanisme del vot per correu d'acord amb el procediment regulat en este article. A l'efecte, la persona física designada haurà de figurar en el cens electoral al costat del nom de l'entitat i no se li exigirà novament el certificat de designació com a representant de l'entitat.
  
26.5 La sol·licitud de certificat d'inscripció en el cens haurà de formular-se personalment, per a això, l'interessat haurà de presentar-se en la seu de la federació o de la delegació federativa corresponent a la seua circumscripció electoral i exhibir el seu document nacional d'identitat original, passaport o permís de conduir, davant la Junta Electoral Federativa o, si no n'hi ha, l'empleat federatiu encarregat de rebre-les, qui comprovarà la coincidència de la firma (en cap cas s'admetrà fotocòpia a estos efectes). Per a això el sol·licitant haurà de firmar en un llistat de sol·licituds que la Junta Electoral Federativa habilitarà a l'efecte diàriament.
  
26.6 El nomenament de l'empleat federatiu a què es referix l'apartat anterior es realitzarà per la Junta Electoral Federativa i serà la persona responsable davant d'ella de la tramitació de la documentació relativa al vot per correu, havent de custodiar tota la documentació fins a la seua entrega a la Junta Electoral Federativa, que la conservarà fins a la finalització de les eleccions als efectes de possibles impugnacions.
  
26.7 L'empleat federatiu podrà, en absència de membres de la Junta Electoral Federativa, expedir el certificat d'inscripció, així com entregar-lo a l'interessat junt amb la documentació electoral, si així el faculta la Junta Electoral. De les actuacions que l'empleat federatiu porte a terme, donarà compte a la Junta Electoral Federativa en el menor termini de temps possible.
  
26.8 En cas de malaltia o impossibilitat que impedisca la formulació personal de la seua sol·licitud, també podrà realitzar-se per mitjà de representant, que la dirigirà a la Junta Electoral Federativa junt amb l'escriptura pública de poder atorgada davant notari o cònsol, incorporant el certificat mèdic oficial acreditatiu de la malaltia o la causa de la impossibilitat.
  
26.9 L'escriptura pública de poder haurà d'estendre's individualment en relació amb cada elector, sense que en esta puguen incloure's diversos electors ni una mateixa persona representar més d'un elector. La Junta Electoral Federativa comprovarà la concurrència d'estes circumstàncies.
  
26.10 La Junta Electoral Federativa només atendrà les sol·licituds que s'hagen rebut fins al quint dia anterior al de la votació.
  
26.11 La Junta Electoral Federativa comprovarà si el sol·licitant es troba inclòs en el cens; en este cas realitzarà la corresponent anotació en el cens, a fi que el dia de les eleccions no es puga emetre el vot personalment, i expedirà el certificat d'inscripció d'acord amb els models que figuren com a annex IV i annex V de la present orde, que s'entregarà o remetrà a l'interessat junt amb la documentació electoral.
  
26.12 La Junta Electoral i els interventors, si n'hi haguera, firmaran l'acta o el llistat diari de sol·licituds on constaran tots aquells electors que personalment compareguen davant la Junta Electoral o l'empleat federatiu. Este últim podrà ser facultat per la Junta Electoral Federativa i els interventors per a la firma de l'acta o el llistat diari de sol·licituds.
  
26.13 La documentació electoral es compondrà de:
  
a) El sobre de votació segons el model oficial, on l'elector introduirà la papereta amb els noms elegits i després el tancarà.
  
b) Un sobre més gran, el model del qual figura com a annex VI, dirigit a la junta electoral federativa per a la seua custòdia i entrega a la Mesa Electoral, en el qual l'elector introduirà el sobre de votació abans citat, una fotocòpia del seu document nacional d'identitat i el certificat d'inscripció en el cens.
  
Este sobre gran, amb tota la documentació, anirà tancat per a la seua obertura per la Mesa Electoral i portarà en el dors el nom i els cognoms del votant, la seua firma, circumscripció electoral, estament i, si és procedent, modalitat esportiva, i haurà de ser remés per correu certificat a través del servici públic de correus i telègrafs o empresa privada de missatgeria, on quede constància del seu enviament i hora de recepció a la Junta Electoral Federativa per a la seua custòdia.
  
26.14 El termini màxim d'admissió de sobres per la Junta Electoral Federativa serà fins a les vint hores del dia anterior a les votacions.
  
26.15 La Junta Electoral Federativa, amb almenys una hora d'antelació al començament de les votacions, enviarà per fax a cada una de les meses electorals, l'acta firmada pels seus membres, en la qual haurà de constar: el nombre de sol·licituds rebudes, el nom i cognoms de qui firma les sol·licituds, el nombre de votants i el seu nom i cognoms, la circumscripció electoral, l'estament i, si és procedent, la modalitat esportiva. Tot seguit, remetrà una còpia de l'acta amb firmes originals, junt amb els sobres amb tota la documentació electoral, a les diferents meses electorals, pel mitjà que amb les garanties suficients estime més apropiat, perquè obre en poder d'estes, com a màxim, abans del tancament de les urnes.
  
Article 27. Reclamacions als resultats de les votacions
  
27.1 Contra les llistes provisionals de candidats electes podran presentar-se reclamacions per escrit, dirigides a la Junta Electoral Federativa, que es presentaran en els llocs prevists en el reglament electoral respectiu, personalment, per correu, telegrama, fax o per qualsevol altre mitjà sempre que permeta a la Junta Electoral tindre constància de la reclamació presentada dins del termini fixat en el calendari electoral per a la presentació de reclamacions. Les reclamacions remeses pels mitjans anteriorment citats, només s'admetran si es reben dins del termini establit en el calendari electoral per a la presentació de reclamacions.
  
27.2 Les reclamacions i protestes només podran referir-se a incidències arreplegades en les actes de la sessió de les meses electorals.
  
27.3, La Junta Electoral Federativa resoldrà les reclamacions en els terminis prevists en el calendari electoral i farà publicar la llista definitiva dels candidats electes.
  
Capítol III
  
Eleccions a president
  
Article 28. Calendari electoral
  
28.1 Proclamats els resultats de les eleccions a l'assemblea general, la comissió gestora convocarà l'assemblea general per a l'elecció del president, d'acord amb el calendari prefixat en el reglament electoral, que s'ajustarà als següents terminis mínims.
  
Dia 1. Convocatòria d'eleccions a president en què haurà d'especificar-se lloc, dia i hora de la realització de l'assemblea.
  
Dies 2 a 5. Presentació de candidatures a president.
  
Dia 6. Proclamació de candidatures presentades.
  
Dies 7 i 8. Presentació de possibles reclamacions a les candidatures proclamades davant la Junta Electoral Federativa.
  
Dia 9. Resolució si és procedent de les reclamacions presentades per la Junta Electoral Federativa.
  
Dies 10 i 11. Presentació de possibles recursos davant el Comité Valencià de Disciplina Esportiva.
  
Dia 12. Resolució, si és procedent, dels recursos pel Comité Valencià de Disciplina Esportiva.
  
Dies 17 a 20. Dins d'este termini, fixació del dia per a la realització de la votació per a l'elecció del president en l'assemblea general, havent de ser, preferentment, dissabte vesprada, diumenge o festiu el dia fixat per a esta i compatible amb l'activitat esportiva de la federació.
  
Proclamació provisional dels resultats per la Mesa Electoral al final de la votació. I publicació dels resultats en els llocs prevists en el reglament electoral.
  
Dies 21 i 22 o dos dies següents al de realització de les eleccions. Presentació de possibles reclamacions davant la Junta Electoral Federativa.
  
Dia 23 o següent al de finalització del termini anterior. Resolució d'impugnacions i proclamació de resultats per la Junta Electoral Federativa.
  
Dies 24 i 25 o dos dies següents al de finalització del termini anterior. Presentació de possibles recursos davant el Comité Valencià de Disciplina Esportiva.
  
Dia 26 o següent al de finalització del termini anterior. Resolució, si és procedent, dels recursos pel Comité Valencià de Disciplina Esportiva.
  
Dia 27 o següent al de finalització del termini anterior, proclamació definitiva del president.
  
28.2 La convocatòria d'eleccions serà notificada a cada un dels membres electes de l'assemblea general i s'anunciarà també en el tauler d'anuncis de la federació i en els altres llocs prevists en el reglament electoral de cada federació.
  
Article 29. Cens electoral
  
El cens electoral per a l'elecció del president estarà integrat per tots els membres electes de l'assemblea general que hagen sigut proclamats com a tals per la Junta Electoral o, si és procedent, pel Comité Valencià de Disciplina Esportiva.
  
Article 30. Requisits per a ser elector i elegible
  
30.1 Són electors tots els membres integrants de l'assemblea general.
  
30.2 Són elegibles els que, tenint la condició d'electors, presenten la seua candidatura en la forma i els terminis establits en el reglament electoral corresponent.
  
Article 31. Presentació i proclamació de candidatures
  
31.1 La presentació de candidatures per a president de la federació es farà en la seu oficial de la federació autonòmica, les seues delegacions o qualssevol altres llocs que fixe el reglament electoral, per mitjà d'escrit dirigit a la Junta Electoral Federativa, on es farà constar la condició de membre de ple dret de l'assemblea i la candidatura que presenta. Les candidatures aniran firmades pel mateix candidat, acompanyada de la firma d'un 10% dels membres de dret de l'assemblea, i sense este requisit no podran ser proclamades.
  
31.2 Si algun membre de la comissió gestora presentara la seua candidatura a la presidència, haurà, prèviament o simultàniament, d'abandonar la citada comissió gestora.
  
31.3 Finalitzat el termini de presentació de candidatures, la Junta Electoral Federativa exposarà la llista provisional de candidats a president, i es podran presentar impugnacions en els terminis prevists en el calendari electoral, que seran resoltes per la Junta Electoral Federativa, la qual procedirà a la publicació de la llista definitiva de candidats a la presidència de la federació.
  
31.4 Contra les resolucions de la Junta Electoral Federativa podrà interposar-se recurs davant el Comité Valencià de Disciplina Esportiva en els terminis i la forma que preveja el calendari electoral corresponent.
  
Article 32. Mesa electoral
  
32.1 En l'elecció del president, la Mesa Electoral estarà integrada pel membre de major edat present de cada un dels estaments representats, que no tinga la condició de candidat.
  
32.2 Serà president el de major edat d'ells, el vot del qual serà diriment en cas d'empat per a la presa d'acords de la Mesa Electoral i actuarà com a secretari el de menor edat entre ells.
  
Article 33. Sistema de votacions per a elecció del president
  
33.1 En el dia i l'hora fixats en la convocatòria es constituirà l'assemblea, en primera o en segona convocatòria, i caldrà procedir així:
  
1) Començada la sessió, el president de la Mesa procedirà a la presentació dels candidats.
  
2) Amb caràcter previ a la votació, cada un dels candidats exposarà el seu programa davant l'assemblea.
  
3) A continuació es procedirà a la votació.
  
4) Recompte dels vots.
  
33.2 En les eleccions a president, la Junta Electoral Federativa, determinarà el model de papereta, en la qual cada membre de l'assemblea general només podrà votar un dels candidats, bé escrivint el nom del candidat a qui es vote, bé assenyalant amb una creu al marge el nom del candidat elegit.
  
33.3 Serà elegit com a president de la Federació el candidat que obtinga el vot de la majoria absoluta dels membres presents en l'assemblea, que s'establix en la mitat més un dels vots emesos.
  
33.4 Si cap candidat obtinguera la majoria exigida en la primera votació, es repetirà novament la votació per a elegir entre els dos candidats que més vots van aconseguir, i resultarà elegit el que obtinga la majoria d'estos.
  
33.5 En el cas que existisca empat a vots entre candidats, que impedisca l'aplicació del que disposa el paràgraf anterior, es procedirà a totes les votacions prèvies i específiques que calga per a dirimir l'empat entre estos, i es procedirà seguidament a la votació final entre els dos candidats majoritaris.
  
33.6 Conclosa l'elecció, s'alçarà acta del resultat d'esta, que serà remesa a la Junta Electoral Federativa.
  
33.7 En el cas que només existisca un candidat, no se celebrarà la corresponent votació, i el candidat es limitarà a exposar el seu programa davant l'assemblea per a, posteriorment, ser proclamat president.
  
33.8 Transcorreguts els terminis de presentació de possibles recursos davant la Junta Electoral Federativa i del Comité Valencià de Disciplina Esportiva, o resolts estos, la Junta Electoral Federativa comunicarà els resultats a la Direcció General de l'Esport, en el termini màxim de 10 dies.
  
Article 34. Vot per correu i delegació de vot
  
En les eleccions a president de la federació no s'admetrà el vot per correu, ni la delegació de vot. Haurà d'efectuar-se la votació personalment, després de la identificació amb el document nacional d'identitat, passaport o permís de conducció.
  
Article 35. Proclamació del president
  
Concloses les eleccions i una vegada proclamat definitivament el nou president de la federació, el president cessant haurà de posar a disposició del seu successor, en el termini màxim de 5 dies hàbils, a comptar des de la proclamació definitiva, tota la documentació relativa a la seua federació, i s'alçarà acta de la documentació entregada i es remetrà còpia d'esta a la Direcció General de l'Esport.
  
Després de la seua proclamació definitiva, el president haurà de designar la seua junta directiva i haurà de comunicar la seua composició a la Direcció General de l'Esport.
  
DISPOSICIONS ADDICIONALS
  
Primera. Actuacions excepcionals de la Direcció General de l'Esport
  
1. Si en alguna federació no es complira algun dels tràmits o terminis prevists en la present orde, la Direcció General de l'Esport podrà procedir al nomenament de la Comissió Gestora, Mesa Electoral o Junta Electoral Federativa.
  
2. Així mateix, excepcionalment i singularment, la Direcció General de l'Esport podrà autoritzar una modificació en els terminis i la resta de disposicions prevists en la present orde i arbitrar les mesures extraordinàries que siguen necessàries per al normal desenrotllament del procés electoral, sense perjuí de les responsabilitats en què pogueren incórrer els causants del fet o fets que afecten o interrompen el normal desenrotllament del procés electoral.
  
Segona. Inaplicació del que disposa l'article 11
  
1. El que disposa l'article 11.2 no serà d'aplicació en aquelles federacions esportives que legalment o estatutàriament tinguen disposat un percentatge determinat per a la seua modalitat principal.
  
2. Així mateix, tampoc serà d'aplicació en les federacions d'esports adaptats i d'esports per a persones amb discapacitat psíquica, per la seua especial idiosincràsia esportiva.
  
Tercera. Legislació supletòria
  
1. En matèria procedimental i en defecte del que establix esta orde i en els reglaments electorals, seran d'aplicació els principis i normes contingudes en la Llei 30/1992, modificada per la Llei 4/1999, de Règim Jurídic de les Administracions Públiques i del Procediment Administratiu Comú.
  
2. En matèria electoral, seran d'aplicació els principis i normes que es contenen en la legislació electoral general.
  
DISPOSICIONS TRANSITÒRIES
  
Única
  
Validesa i vigència del mandat de l'assemblea general i del president elegits
  
Concloses les eleccions, el reglament electoral i la Junta Electoral Federativa tindran una validesa i vigència igual al període de mandat de l'assemblea general i del president elegits.
  
DISPOSICIÓ DEROGATÒRIA
  
Queda derogada l'Orde de 30 de setembre de 1998, de la Conselleria de Benestar Social, per la qual s'establixen les normes que han de regir els processos electorals de les federacions esportives de la Comunitat Valenciana (DOGV núm. 3366 de 05.11.1998), i totes les disposicions d'igual o menor rang que s'oposen al contingut de la present orde.
  
DISPOSICIONS FINALS
  
Primera. Facultat per a dictar resolucions d'aplicació de la present orde
  
Per a l'adequat desenrotllament i execució del que disposa la present orde, es faculta el director general de l'Esport per a dictar les resolucions que siguen necessàries per a la seua aplicació i per a aprovar excepcionalment canvis en algun dels criteris continguts en la present orde, quan s'aprecie la impossibilitat o greu dificultat del seu compliment, a sol·licitud fundada d'alguna federació esportiva.
  
Segona. Entrada en vigor
  
La present orde entrarà en vigor al sendemà de la publicació en el Diari Oficial de la Generalitat Valenciana.
  
Tercera
  
De conformitat amb el que establixen els art.107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà interposar potestativament recurs de reposició o plantejar directament recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició haurà d'interposar-se davant el conseller de Cultura i Educació en el termini d'un mes a comptar des del sendemà de la publicació.
  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana en el termini de dos mesos a comptar des del sendemà de la publicació.
  
València, 15 de maig de 2002
  
El conseller de Cultura i Educació,
  
 p.s.r. (art. 4.1 del Decret 111/2000,
  
 DOGV 3798 de 21 de juliol), la subsecretària,
  
CARMEN NÁCHER PÉREZ
  
ANNEX I
  
(Designació representant entitat esportiva per a exercir dret a vot)
  
(Nom i cognoms) ..., amb DNI núm. ..., en qualitat de secretari/ària de l'entitat esportiva denominada «...»
  
C E R T I F I Q U E
  
Que el president del club ha designat el membre d'esta entitat (Nom i cognoms) ..., amb DNI núm. ..., PERQUÈ EXERCISCA EL DRET A VOT en representació d'esta entitat esportiva, en la jornada electoral de - de - de 2002 d'eleccions a membres de l'assemblea general de la Federació de -
  
I perquè conste, a l'efecte d'EMETRE EL VOT en nom de l'entitat ..., estenc i firme el present certificat amb el vistiplau del president, a ..., ... de ... de 2002.
  
Vist i plau
  
SEGELL DE L'ENTITAT
  
FIRMA DEL SECRETARI
  
Firmat ...,
  
DNI núm. ...,
  
President del club
  
ANNEX II
  
(Candidatura entitat esportiva a membre assemblea general i el seu representant)
  
(Nom i cognoms) ..., amb DNI núm. ..., en qualitat de secretari/ària de l'entitat esportiva denominada «...»
  
C E R T I F I Q U E
  
Que esta entitat esportiva presenta la seua candidatura a membre de l'assemblea general de la Federació de ?de la Comunitat Valenciana, per l'estament d'entitats esportives, l'elecció de la qual tindrà lloc en la jornada electoral de - de - de 2002, i designe per al cas de ser elegit, el membre d'esta entitat (nom i cognoms) -
  
I perquè conste, a l'efecte de la PRESENTACIÓ DE LA CANDIDATURA de l'entitat - i la designació del representant de l'entitat en l'assemblea general, estenc i firme el present certificat amb el vistiplau del president, a ..., ... de ... de 2002.
  
Vist i plau
  
SEGELL DE L'ENTITAT
  
FIRMA DEL SECRETARI
  
Firmat ...
  
DNI núm. ...
  
President de l'entitat
  
ANNEX III
  
(Model de sobres i paperetes de vot)
  
Sobre:
  
ELECCIONS A L'ASSEMBLEA GENERAL DE LA FEDERACIÓ DE- DE LA COMUNITAT VALENCIANA
  
ESTAMENT-
  
MODALITAT (si és procedent)
  
Mesa electoral de-
  
Papereta:
  
VOTACIÓ PER A L'ELECCIÓ DELS REPRESENTANTS EN L'ASSEMBLEA GENERAL DE LA FEDERACIÓ DE - DE LA COMUNITAT VALENCIANA
  
Modalitat (si és procedent): -
  
Estament: -
  
Done el meu vot als següents candidats:
  
1. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
2. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
3. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
4. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
5. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
6. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
7. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
8. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
9. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
10. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
11. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
12. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
13. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
14. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
15. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
16. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
17. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
18. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
19. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
20. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
21. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
22. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
23. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
24. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
25. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
26. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
27. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
28. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
29. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
30. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
31. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
32. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
33. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
34. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
35. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
36. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
37. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
38. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
39. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
40. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
41. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
42. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
43. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
44. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
45. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
46. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
47. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
48. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
49. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
50. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
51. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
52. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
53. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
54. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
55. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
56. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
57. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
58. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
59. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
60. \_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
ANNEX IV
  
(Certificat de la Junta Electoral d'inscripció en cens per a vot per correu per a estament persones físiques)
  
(Nom i cognoms) ..., amb DNI núm. ..., en qualitat de secretari/ària de la Junta Electoral de la Federació de ... de la Comunitat Valenciana.
  
C E R T I F I Q U E
  
Que (nom i cognoms) ..., es troba inscrit/a en el CENS ELECTORAL de la Federació de ..., de la Comunitat Valenciana en l'estament de ..., (esportistes, jutges-àrbitres o tècnics-entrenadors).
  
I perquè conste a l'efecte d'emissió del VOT PER CORREU per esta persona, estenc i firme el present certificat amb el vistiplau del president, a ..., ... de ... de 2002.
  
Vist i plau.
  
FIRMA DEL SECRETARI
  
Firmat ...
  
DNI núm. ...
  
EL PRESIDENT DE LA JUNTA ELECTORAL
  
ANNEX V
  
(Certificat de la Junta Electoral d'inscripció en cens per a vot per correu per a entitats esportives)
  
(Nom i cognoms) ..., amb DNI núm. ..., en qualitat de secretari/ària de la Junta Electoral de la Federació de?... de la Comunitat Valenciana.
  
C E R T I F I Q U E
  
Que (nom i cognoms) ..., en representació de l'entitat esportiva ..., es troba inscrit/a en el CENS ELECTORAL de la Federació de ..., de la Comunitat Valenciana.
  
I perquè conste, a l'efecte d'emissió del VOT PER CORREU d'eixa entitat esportiva, estenc i firme el present certificat amb el vistiplau del president, a ..., ... de ... de 2002.
  
Vistiplau
  
FIRMA DEL SECRETARI
  
Firmat ...
  
DNI núm. ...
  
EL PRESIDENT DE LA JUNTA ELECTORAL
  
ANNEX VI
  
(Model de sobre gran per a vot per correu)
  
Anvers sobre:
  
ELECCIONS A L'ASSEMBLEA GENERAL DE LA FEDERACIÓ DE- DE LA COMUNITAT VALENCIANA
  
JUNTA ELECTORAL FEDERATIVA
  
c/...
  
Ciutat:...
  
Per a la seua custòdia i entrega a la MESA ELECTORAL de ...
  
Revers sobre:
  
NOM:
  
COGNOMS:
  
CIRCUMSCRIPCIÓ ELECTORAL DE...
  
ESTAMENT ...
  
MODALITAT (si és procedent) ...


Còpia Permalink ELI